“พาณิชย์” จับมือผู้ส่งออก ดันข้าวขาวพื้นนุ่ม บุกมาเลย์ ตั้งเป้าทวงคืนส่วนแบ่งตลาด
“กระทรวงพาณิชย์” จับมือ สมาคมผู้ส่งออกข้าวไทย ดันข้าวขาวพื้นนุ่ม บุกมาเลย์ ตั้งเป้าทวงคืนส่วนแบ่งตลาด 
“กระทรวงพาณิชย์” จับมือ สมาคมผู้ส่งออกข้าวไทย ดันข้าวขาวพื้นนุ่ม บุกมาเลย์ ตั้งเป้าทวงคืนส่วนแบ่งตลาด
2 ก.ย. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เปิดเผยว่า เมื่อวันที่ 1 ก.ย.ที่ผ่านมา กรมฯ ได้ประชุมผ่านระบบวิดีโอคอนเฟอเร้นซ์ร่วมกับสมาคมผู้ส่งออกข้าวไทย และหน่วยงานกำกับดูแลการนำเข้าข้าวของมาเลเซีย (Padiberas Nasional Berhad : BERNAS) เพื่อกระชับความสัมพันธ์และหารือเกี่ยวกับสถานการณ์การผลิตและการค้าข้าวในปี 2563
โดยสมาคมผู้ส่งออกข้าวไทย ได้นำเสนอข้าว กข79 ซึ่งเป็นข้าวขาวสายพันธุ์ใหม่ของไทย โดยมีคุณลักษณะเด่นคือ เป็นข้าวขาวพื้นนุ่ม มีอมิโลสต่ำ ที่ประมาณ 16.82% แตกต่างจากข้าวขาวทั่วไปที่มี อมิโลส 25 – 27% จึงทำให้ข้าว กข79 มีความนุ่มคล้ายข้าวขาวพันธุ์ 5451 ของเวียดนาม และราคาถูกกว่าข้าวหอมมะลิไทยมาก โดยสมาคมฯ จะจัดส่งตัวอย่างข้าว กข79 ให้แก่ BERNAS ภายในเดือนกันยายนนี้ ซึ่ง BERNAS ได้ให้ความสนใจข้าว กข79 อย่างมาก และวางแผนจะกระจายสินค้าข้าวดังกล่าวไปยังผู้แทนจำหน่ายทั่วมาเลเซียเพื่อทดลองตลาดต่อไป
ในการประชุมครั้งนี้ BERNAS แจ้งว่าภายในปี 2563 คาดการณ์ว่าอาจนำเข้าข้าวเพิ่มขึ้นถึง 1 ล้านตัน จากปกตินำเข้าประมาณ 8 แสนตัน เนื่องจากในช่วง 2 – 3 ปีที่ผ่านมา มาเลเซียหันไปนำเข้าข้าวจากประเทศคู่แข่งของไทยมากขึ้น แม้ว่าคุณภาพจะด้อยกว่าข้าวไทย แต่ด้วยราคาข้าวไทยปรับตัวสูงขึ้นอย่างต่อเนื่องเมื่อเทียบกับประเทศคู่แข่ง โดยปัจจุบันมาเลเซียนำเข้าข้าวจากเวียดนาม ปากีสถาน เมียนมา ไทย และอินเดีย ตามลำดับ
นอกจากนี้ ทั้ง 2 ฝ่ายยังได้แลกเปลี่ยนข้อมูลสถานการณ์การค้าข้าวในช่วงการแพร่ระบาดของโรคโควิด-19 โดยฝ่ายมาเลเซียแจ้งว่า ในช่วงไตรมาสแรกของปี 2563 ที่มีการแพร่ระบาดของโรคฯ ผู้บริโภคในมาเลเซียมีการซื้อข้าวเพิ่มขึ้นแต่เป็นข้าวที่มีราคาต่ำ สะท้อนให้เห็นถึงภาวะ Panic Buying ของผู้บริโภคภายในประเทศ  อย่างไรก็ดี ภาวการณ์ดังกล่าวได้กลับเป็นปกติแล้วตั้งแต่ช่วงมิถุนายนที่ผ่านมา
สำหรับการส่งออกข้าวไทยตั้งแต่เดือนมกราคม – กรกฎาคม 2563 ส่งออกข้าวไปแล้ว ปริมาณ 3.30 ล้านตัน มูลค่า 69,469 ล้านบาท ทั้งนี้ ส่งออกไปมาเลเซีย ปริมาณ 66,007 ตัน มูลค่า 990 ล้านบาท